Խոսքի ու ձայնի կարեւորությունըՁայն. ահա թե ինչի վրա է հիմնված ռադիոն: Ճիշտ ընտրված հաղորդավարը, երաժշտությունը, ձայնային անցումներն ամենակարեւորն են լսարանին գրավելու համար: Ունկնդիրը, միայն ձայնը լսելով, կարող է ստեղծել իր սիրելի հաղորդավարի կերպարը, եւ հաղորդավարի խնդիրն է այնպես անել, որ այդ կերպարը հաճելի ու հետաքրքիր լինի: Ռադիոն ավանդական լրատվամիջոցներից ամենամտերմիկն է համարվում: Երբ զանգում ես ռադիո, խոսում ես հաղորդավարի հետ, մտքումդ գծում ես նրա կերպարը: Միաժամանակ կարող ես ստեղծել ինքդ քո կերպարը` ձայնով ու խոսքով: Այսպես` ե՛ւ հաղորդավարը, ե՛ւ ունկնդիրն իրենց ավելի անկաշկանդ են զգում: Բացի այդ, երբ ռադիոն լսում ես ականջակալներով, թվում է, թե հաղորդավարը խոսում է միայն քեզ հետ, երաժշտությունը հնչում է քեզ համար, դու կտրվում ես շրջապատի ձայներից: